HAJ MAVSUMIDA YaNGI A(H1N1) GRIPPINING RESPUBLIKA HUDUDIGA KIRIB KELIShI VA TARQALIShINING OLDINI OLIShGA QARATILGAN ChORA-TADBIRLAR TO‘G‘RISIDA

Jahon sog‘liqni saqlash tashkiloti tarqatayotgan ma’lumotlarga ko‘ra, yangi A(H1N1) grippi Shimoliy va Janubiy Amerika, Yevropa, Avstraliya hamda Osiyodagi 150 dan ortiq mamlakatlarda qayd etilgan. Mazkur kasallikka chalingan bemorlar soni qariyb 200 ming nafarga yaqinlashib, ular orasida o‘lim holatlari qayd etilmoqda.
 Yangi gripp bo‘yicha vujudga kelgan vaziyat Jahon sog‘liqni saqlash tashkiloti tomonidan pandemiya, deb e’lon qilindi.
 Jahonda epidemik vaziyatning murakkablashganligi, yangi A(H1N1) grippining chetdan respublikamizga kirib kelishi xavfi mavjudligini, xususan, Saudiya Arabistonida 595 nafar kishida mazkur virus aniqlanganligini inobatga olgan holda O‘zbekiston Respublikasi aholisi, Haj mavsumida ziyoratchilar sog‘lig‘ini muhofaza qilish hamda mazkur kasallik tarqalishining oldini olish maqsadida Vazirlar Mahkamasi qaror qiladi:
 1. Haj mavsumida yangi A(H1N1) grippining respublika hududiga kirib kelishi va tarqalishining oldini olish bo‘yicha komissiya tarkibi 1-ilovaga, tadbirlar rejasi 2-ilovaga muvofiq tasdiqlansin.
 Qoraqalpog‘iston Respublikasi Vazirlar Kengashi raisi, viloyatlar va Toshkent shahar hokimlari raisligida tegishli vazirliklar hamda idoralarning tarkibiy bo‘linmalari vakillaridan iborat tarkibda hududiy komissiyalar tuzilishi belgilab qo‘yilsin.
 2. Komissiyaga:
 tegishli vazirliklar va idoralar bilan birgalikda turli yuqumli kasalliklar, xususan yangi A (H1N1) grippining chetdan kirib kelishi va tarqalishining oldini olish bo‘yicha haj mavsumida amalga oshiriladigan tadbirlarni muvofiqlashtirish hamda ularning o‘z vaqtida, to‘laqonli bajarilishini ta’minlash;
 haj mavsumida yangi A (H1N1) grippining respublika hududiga kirib kelishi va tarqalishining oldini olishga qaratilgan zarur chora-tadbirlarni belgilash vazifasi topshirilsin. 
 3. O‘zbekiston Respublikasi Sog‘liqni saqlash vazirligiga:
 ziyoratchilarni safarga ketishdan oldin, Haj mavsumida va respublikaga kelgan vaqtida tibbiy ko‘rikdan o‘tkazish, tibbiy xizmat ko‘rsatish, turli yuqumli kasalliklar, jumladan yangi A (H1N1) grippi kasalligiga qarshi zarur profilaktik choralarni ko‘rish; 
 Haj mavsumida yangi A(H1N1) grippining respublika hududiga kirib kelishi va tarqalishining oldini olish bo‘yicha tegishli targ‘ibot-tashviqot materiallarini tayyorlash va mazkur yo‘nalishdagi ishlarni yuqori saviyada tashkil etish vazifasi yuklatilsin. 
 4. O‘zbekiston Respublikasi Tashqi ishlar vazirligi Saudiya Arabistonidagi epidemiologik vaziyat haqida tegishli vazirliklar va idoralar bilan o‘zaro axborot almashinuvini ta’minlash yuzasidan zarur chora-tadbirlarni ishlab chiqsin va amalga oshirsin.
 5. O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mita O‘zbekiston musulmonlar idorasi, Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda Haj mavsumida guruh rahbarlari va ziyoratchilar bilan o‘tkaziladigan mashg‘ulotlarda yangi A(H1N1) grippi virusidan saqlanish bo‘yicha tushuntirish va targ‘ibot-tashviqot ishlarini amalga oshirsin. 
 6. O‘zbekiston musulmonlari idorasining ziyoratchilar uchun zarur bo‘lgan yangi A(H1N1) grippining oldini oluvchi dori-darmonlar, dezinfeksiyalovchi va profilaktik vositalarni xarid qilishga sarflanadigan xarajatlarning idora tomonidan qoplanishi to‘g‘risidagi taklifi ma’qullansin.
 7. “O‘zbekiston havo yo‘llari” milliy aviakompaniyasi ziyoratchilar kuzatiladigan va kutib olinadigan aeroportlarning sanitariya- nazorat punktlarida zarur shart-sharoitlarni yaratsin. 
 8. O‘zbekiston Milliy teleradiokompaniyasi va O‘zbekiston Milliy axborot agentligiga yuqumli kasalliklar, jumladan yangi A (H1N1) grippining chetdan kirib kelishi hamda tarqalishining oldini olish bo‘yicha reja asosida mutaxassislarning ommaviy axborot vositalarida muntazam chiqishlarini uyushtirib borishi tavsiya etilsin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.Qosimov zimmasiga yuklansin.